b'\n_START_ARTICLE_\nBernhard Br\xc3\xa6nne\n_START_SECTION_\nFamilie og yrke\n_START_PARAGRAPH_\nHan var s\xc3\xb8nn av fargermester Johan S\xc3\xb8rensen Br\xc3\xa6nne (1818\xe2\x80\x931871) og Karen Ingebretsdatter Moe (1820\xe2\x80\x931901). Faren kom til Trondhjem fra Skogn og grunnla et fargeri og t\xc3\xb8ytrykkeri med kledem\xc3\xb8lle i 1849. Moren drev virksomheten videre med en bestyrer etter at ektemannen d\xc3\xb8de. B\xc3\xa5de firmaet og familiens bolig l\xc3\xa5 i S\xc3\xb8ndre gate 23. Bernhard Br\xc3\xa6nne ble i 1877 gift med kj\xc3\xb8pmannsdatteren Eline Aune (1857\xe2\x80\x931916)._NEWLINE_Etter studentereksamen ved Trondhjems borgerlige realskole i 1870 ble han kjemiingeni\xc3\xb8r fra Trondhjems Tekniske L\xc3\xa6reanstalt fra 1875, hvorp\xc3\xa5 han studerte kjemi og maskiningeni\xc3\xb8rfag ved K\xc3\xb6niglich-S\xc3\xa4chsisches Polytechnikum i Dresden. I et \xc3\xa5rs tid arbeidet han ved fabrikker i Tyskland. I 1878 overtok han familiebedriften, og utvidet denne med nye fabrikkbygninger, spinneri, veveri, renseri og fabrikkutsalg. Br\xc3\xa6nne ble Tr\xc3\xb8ndelags ledende fabrikant av ullvarer; blant spesialitetene var ullgarn til strikking. Virksomheten ble omdannet til et aksjeselskap i 1932 og innstilte driften i 1994._NEWLINE_Blant hans forretningsmessige verv kan nevnes formann i Trondhjems Haandverks- og Industriforening, medlem av Norsk Arbeidsgiverforenings sentralstyre, medlem av Det Nordenfjeldske Dampskibsselskabs direksjon, medlem av Trondhjems Sparebanks direksjon 1886\xe2\x80\x931927 og viseformann i Trondhjems Mekaniske V\xc3\xa6rksteds direksjon 1903\xe2\x80\x931927.\n_START_SECTION_\nPolitisk arbeid\n_START_PARAGRAPH_\nBr\xc3\xa6nne var medlem av Trondhjem bystyre 1891\xe2\x80\x931910, herunder medlem av formannskapet i flere \xc3\xa5r og varaordf\xc3\xb8rer 1897\xe2\x80\x931898. Han var 1. suppleant til Stortinget fra bykretsen Trondhjem og Levanger 1892\xe2\x80\x931894, og m\xc3\xb8tte fast i Stortingets n\xc3\xa6ringskomit\xc3\xa9 hele perioden. Han var fast innvalgt representant 1904\xe2\x80\x931906, 1910\xe2\x80\x931912 og 1916\xe2\x80\x931918, de to siste periodene for Trondhjem og Levangers 1. krets, Bratt\xc3\xb8ra og Ila._NEWLINE_Br\xc3\xa6nne var statsr\xc3\xa5d i Wollert Konows regjering, som satt fra 2. februar 1910 til 19. februar 1912. Frem til 11. juni 1910 var han sjef for Arbeidsdepartementet, deretter overtok han som sjef for Handelsdepartementet. Deretter gikk han tilbake til posten som arbeidsminister i Jens Bratlies regjering frem til 22. august 1912. I sin siste periode som stortingsmann var han medlem av Stortingets jernbanekomit\xc3\xa9. I 1918 trakk han seg ut av politikken.\n_START_SECTION_\nFrimureri\n_START_PARAGRAPH_\nBr\xc3\xa6nne var en fremtredende frimurer. Den 12. april 1886 ble han innviet i St. Johanneslogen Nordlyset i Trondhjem. Den 13. oktober 1896 ble han opptatt som broder i Den Norske Store Landsloge og innviet i VII \xc2\xba. Den 7. april 1906 ble han forfremmet til X \xc2\xba, og utnevnt til Vice-Ordf\xc3\xb8rende Mester i Trondhjems Stewardsloge nr 1. av 2. orden (fra 1915 Trondhjems Provincialloge). Han var \xc3\xb8verste leder i St. Andreaslogen St. Eystein (1902\xe2\x80\x931907) og deretter i Nordlyset (1907\xe2\x80\x931910). Den 13. desember 1916 ble han Provincial-Mester i Trondhjems Provincialloge, og dette embedet hadde han frem til 19. januar 1925.\n_START_SECTION_\nUtmerkelser\n_START_PARAGRAPH_\nBr\xc3\xa6nne ble i 1910 utnevnt til ridder av 1. klasse av St. Olavs Orden og forfremmet til kommand\xc3\xb8r av 1. klasse i 1912. Han var ogs\xc3\xa5 innehaver av den danske Dannebrogordenen, den belgiske Kroneorden og den svenske Vasaorden. I tillegg ble han tildelt 7. juni-medaljen og Kroningsmedaljen 1906._NEWLINE_Br\xc3\xa6nnes veg p\xc3\xa5 By\xc3\xa5sen i Trondheim er oppkalt etter ham.'